Між тым, больш за год таму беларускі кампазітар Уладзімір Кур’ян стварыў адметную, поўную гумару і цікавых тэмбравых знаходак “Алімпійскую сюіту” для камернага аркестра ў пяці частках: “Фехтаванне”, “Сінхроннае плаванне”, “Скокі на батуце”, “Канкур”, “Бег з перашкодамі”. Яна, як гэта ў нас часта бывае, яшчэ нідзе цалкам не выконвалася. Чаму б не зрабіць з гэтага нейкую сумесную акцыю? Зусім не абавязкова ўсталёўваць у філармоніі батут ці басейн альбо выцягваць на сцэну коней, як гэта было модна ў імператарскія ды сталінскія часы. Можна проста скарыстаць відэа!